U-I-159/13
Natisni
Opravilna št.:
U-I-159/13
Datum odločitve:
17. 10. 2013
ECLI:
ECLI:SI:USRS:2013:U.I.159.13
Akt:
Odredba o merilih za določanje podaljšanega obratovalnega časa gostinskih obratov in kmetij, na katerih se opravlja gostinska dejavnost (Medobčinski uradni vestnik, št. 26/08 in 15/09), 3., 4. in 5. čl.
Izrek:
Pobuda za začetek postopka za oceno ustavnosti in zakonitosti 3., 4. in 5. člena Odredbe o merilih za določanje podaljšanega obratovalnega časa gostinskih obratov in kmetij, na katerih se opravlja gostinska dejavnost (Medobčinski uradni vestnik, št. 26/08 in 15/09), se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Dunja Počivalšek, Maribor
Datum vloge:
30. 5. 2013
Vrsta odločitve:
sklep
Vrsta rešitve:
zavrženje
Dokument:
US30244
Dokument v PDF obliki:
U-I-159-13.pdf
139 KB
Prenesite datoteko
U-I-159/13-7
17. 10. 2013
SKLEP
Ustavno sodišče je v postopku za preizkus pobude Dunje Počivalšek, Maribor, na seji 17. oktobra 2013
sklenilo:
Pobuda za začetek postopka za oceno ustavnosti in zakonitosti 3., 4. in 5. člena Odredbe o merilih za določanje podaljšanega obratovalnega časa gostinskih obratov in kmetij, na katerih se opravlja gostinska dejavnost (Medobčinski uradni vestnik, št. 26/08 in 15/09), se zavrže.
OBRAZLOŽITEV
1. Pobudnica izpodbija 3., 4. in 5. člen Odredbe o merilih za določanje podaljšanega obratovalnega časa gostinskih obratov in kmetij, na katerih se opravlja gostinska dejavnost (v nadaljevanju Odredba). Navedene določbe urejajo merila in postopek za pridobitev soglasja za podaljšanje obratovalnega časa gostinskega obrata. Pobudnica zatrjuje, da so v neskladju z 72. členom Ustave in z Uredbo o mejnih vrednostih kazalcev hrupa v okolju (Uradni list RS, št. 34/08, 109/09 in 62/10). Navaja, da izpodbijane določbe omogočajo gostinskemu lokalu, ki je v bližini njenega prebivališča, obratovanje v nočnih urah.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Predpis, ki ga pobudnica izpodbija, ne učinkuje neposredno. Iz 7., 8. in 10. člena Odredbe izhaja, da morajo gostinski obrati pridobiti soglasje občinskega upravnega organa, da lahko podaljšajo obratovalni čas. Zoper soglasje občinskega upravnega organa je dopustno vložiti pritožbo, o kateri v skladu z drugim odstavkom 67. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09 in 51/10 – v nadaljevanju ZLS) odloči župan. V skladu z 69. členom ZLS o zakonitosti dokončnih posamičnih aktov organov občine odloča v upravnem sporu pristojno sodišče. Ker izpodbijana Odredba ne učinkuje neposredno, se pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-330/05, U-I-331/05, U-I-337/05 z dne 18. 10. 2007 (Uradni list RS, št. 101/07, in OdlUS XVI, 79). Glede na navedeno je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik